1. Põhikiri (edaspidi Põhikiri) sätestab Eesti Põllumajandusülikooli (edaspidi Ülikooli) põllumajandus- ja keskkonnainstituudi tegevusvaldkonnad, ülesanded ning struktuuri; põllumajandus- ja keskkonnainstituudi juhtimise, õppe- ning teadus- ja arendustegevuse alused; vara valdamise ja käsutamise korra; finantseerimise alused ja aruandluse ning kontrolli.    2. Põllumajandus- ja keskkonnainstituut  (edaspidi Instituut) on Ülikooli kui avalik-õigusliku juriidilise isiku teadus- ja arendusasutus. Instituut on Ülikooli akadeemiline struktuuriüksus, mis tegutseb ülikooliseaduse, teadus- ja arendustegevuse korralduse seaduse, Ülikooli põhikirja, siinse põhikirja ja teiste õigusaktide alusel.  2.1. Instituut on Ülikooli agronoomiateaduskonna, Eksperimentaalbioloogia Instituudi, Keskkonnakaitse Instituudi, Polli Aianduse Instituudi, Zooloogia ja Botaanika Instituudi ja Taimebiotehnoloogia Uurimiskeskuse  EVIKA tegevuse jätkaja.    3. Instituut lähtub oma struktuuri ja töökorralduse määramisel Ülikooli põhikirjast ning õppeja teadustegevuse üldistest eeskirjadest.    4. Instituudi õppe-, teadus- ja arendustegevuse ning haldus- ja finantstegevuse korraldamiseks vajalikke teenuseid osutavad selleks loodud Ülikooli ühised struktuuriüksused.    5. Instituut võib iseseisvalt:  5.1. määrata oma struktuuri ja töökorralduse;  5.2. valida teadus- ja arendustegevuse viise ja  meetodeid;  5.3. sõlmida, muuta ja lõpetada lepinguid õigusaktidega kehtestatud alustel ja Ülikoolis kehtestatud korras;  5.4. otsustada teisi tema pädevusse kuuluvaid küsimusi.    6. Instituudi eesmärgiks on edendada teadust ning akadeemilisi tavasid ja osutada ühiskonnale vajalikke õppe- ning teadus- ja arendustegevusel põhinevaid teenuseid õigusaktidega kehtestatud alustel ja korras.    7. Oma eesmärgi saavutamiseks Instituut:  7.1. teeb taimekasvatuse, taimegeneetika ja  sordiaretuse, taimefüsioloogia ja -biokeemia, rohumaaviljeluse, agroökoloogia, aianduse, taimebiotehnoloogia, taimekaitse, mullateaduse ja agrokeemia, ratsionaalse maakasutuse, bioloogilise mitmekesisuse, keskkonnakaitse, -tehnoloogia, -ökonoomika, -keemia, loodushoiu, hüdrobioloogia, maastikuökoloogia ja -korralduse ning maastikuarhitektuuri ja teistes taimekasvatuse ja keskkonnateaduste valdkondades tänapäeva tasemel õppe- ning teadus- ja arendustööd ja arendab innovaatilist tegevust;  7.2. korraldab  oma teadusvaldkondades rahvusvahelisel tasemel konkurentsivõimelist teadus- ja arendustegevust;  7.3. tagab oma teadusvaldkondade ja erialade kompleksse arengu Instituudis, Ülikoolis ja Eestis;  7.4. korraldab õppetööd Ülikooli õppekavade alusel;  7.5. tagab õppetööga seotud erinevate ülesannete täitmise vastavalt Ülikoolis kehtestatud korrale;  7.6. algatab, korraldab ja teeb lepingulist teadus- ja arendustööd;  7.7. arendab oma pädevuse piires koostööd teiste struktuuriüksuste,  teadus- ja haridusasutuste ning organisatsioonidega Eestis ja välismaal;  7.8. nõustab ja teeb ekspertiise ning osutab teenuseid oma tegevusvaldkonnas vastavalt Ülikoolis kehtestatud korrale;  7.9. teostab oma arengukava;  7.10. tagab Instituudi akadeemilise järelkasvu;  7.11. edendab oma materiaal-tehnilist baasi.    8. Instituut asub Tartus.    9. Instituudil on õigus kasutada Ülikooli sümboolikat vastavalt Ülikoolis kehtestatud korrale. Instituudil võivad vastavalt  Ülikoolis kehtivale korrale olla oma pangaarved, pitsat ning sümboolika.    10. Instituudi Põhikirja võtab vastu ja teeb selles muudatusi Instituudi teadusnõukogu (edaspidi Nõukogu) 2/3 liikmete poolthäältega.    11. Instituudi Põhikirja ja selle muudatused kinnitab Ülikooli nõukogu.